Αναβίωση του «Ποντιακού γάμου» στο Ροδίτη 

Την αναβίωση του εθίμου του «Ποντιακού γάμου» θα πραγματοποιήσουν φέτος ανήμερα την Κυριακή του Πάσχα, για δεύτερη συνεχόμενη χρονιά, οι κάτοικοι του Ροδίτη Σερβίων, σε μια εκδήλωση που διοργανώνει ο Σύλλογος Ποντίων Ροδίτη. Ο σύλλογος έχει σαν στόχο την διατήρηση των παραδόσεων, ώστε να μάθουν οι νέοι και να θυμούνται οι παλιοί τα ήθη και τα έθιμα του τόπου τους. Έτσι και τα μέλη του συλλόγου Ροδίτη μετά την παρότρυνση του χοροδιδασκάλου τους αποφάσισαν να αναβιώσουν το έθιμο του «ποντιακού γάμου», από την αρχή μέχρι και το τέλος του γάμου περιγράφοντας την γνωριμία του ζευγαριού, το προξενιό, τον αρραβώνα και πως κατέληγαν στο γάμο, αλλά και την τελετουργία του μυστηρίου, τα ήθη και τα έθιμα που ακολουθούσαν πιστά την ημέρα εκείνη.

Έχοντας την εμπειρία της περασμένης χρονιάς, οι κάτοικοι φέτος θα είναι πιο οργανωμένοι. Οι εκδηλώσεις θα ξεκινήσουν στις 3.30 το μεσημέρι της Κυριακής του Πάσχα με το γνωστό «κοτσαγκέλ» που χορεύουν στην κεντρική πλατεία του χωριού, καλώντας έπειτα όλους τους κατοίκους να πάρουν μέρος στην αναβίωση του γάμου, που αναμένεται να ξεκινήσει γύρω στις 6 το απόγευμα.

Το δρώμενο ξεκινάει από τη γνωριμία του ζευγαριού και περιγράφει πως ο γαμπρός γυρνάει από το χωράφι με την τσάπα, πάει στη βρύση να πιει νερό, το βλέμμα του όμως είναι προς το σπίτι της αγαπημένης του. Εκεί τον βλέπει η μάνα του, τον ρωτάει τι έχει και στο τέλος αποφασίζουν να το πουν στον πατέρα του νεαρού, ώστε να προχωρήσει το προξενιό. Βρίσκονται οι προξενήτρες που πηγαίνουν και ζητούν τη νύφη, εκείνη τελικά δέχεται και μπαίνουν στην τελική ευθεία οι διαδικασίες του γάμου.

Περιγράφεται πως γινόταν παλιά το κάλεσμα, από πόρτα σε πόρτα με τα κορίτσια να κρατούν στο χέρι κερί και τσίπουρο. Το έθιμο φτάνει στην κορύφωσή του αναβιώνοντας αυτούσια την ημέρα του γάμου, το ξύρισμα του γαμπρού, τα όργανα που παίρνουν τη νύφη και τον κουμπάρο, το σπάσιμο της καρέκλας από τον κουμπάρο, την μεταφορά της νύφης στην εκκλησία με κάρο όπως παλιά και όλη ακριβώς την τελετουργία.

Αμέσως μετά την αναβίωση του εθίμου κάτοικοι και επισκέπτες θα το γιορτάσουν με παραδοσιακούς χορούς και τραγούδια στην κεντρική πλατεία, όπου θα εμφανιστεί μάλιστα για πρώτη φορά το παιδικό χορευτικό τμήμα του Πολιτιστικού Συλλόγου Ροδίτη.

